Diari Oficial de la Generalitat Valenciana


Sumari del DOGV 7892, del 09-10-2016 (2016/7897)

DECRET 16/2016, de 8 d'octubre, del president de la Generalitat, pel qual atorga el Premi de les Lletres de la Generalitat a Joan Francesc Mira i Casterà.
----------------------------------------------------------------------------------------------------------------------------------------------------------

### Dades del document

Número de DOGV
:   7892

Data del DOGV
:   09-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7897


Data del document
:   08-10-2016

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 16/2016, de 8 d'octubre, del president de la Generalitat, pel qual atorga el Premi de les Lletres de la Generalitat a Joan Francesc Mira i Casterà. [2016/7897]  
El Premi de les Lletres de la Generalitat va ser creat pel Decret 32/1986, de 10 de març, del Consell, i modificat pels decrets 247/1991, de 23 de desembre, i 107/2012, de 29 de juny, per a distingir i recompensar aquells autors valencians les obres dels quals s'hagen dedicat preferentment a la creació literària i a la difusió de la cultura.  
  
En virtut d'aquestes disposicions, mitjançant la Resolució de 9 de maig de 2016, de la Conselleria d'Educació, Investigació, Cultura i Esport, es va convocar el Premi de les Lletres de la Generalitat per a 2016.  
Nascut a València, Joan Francesc Mira va obtindre el títol de batxiller a la Universitat Gregoriana de Roma, i a l'any següent, també a Roma, es va llicenciar en Filosofia per la Universitat Lateranense. El 1962 es va llicenciar en Filosofia i Lletres per la Universitat de València i va obtenir el títol de doctor per aquesta universitat el 1971. Posteriorment, va treballar com a professor de Grec, fins que el 1991 va guanyar la càtedra d'aquesta matèria a la Universitat Jaume I de Castelló, en la qual exerceix la seua labor docent.  
Al llarg dels anys setanta va col·laborar amb Laboratoire d'Anthropologie Sociale de la Sorbona, i als anys 1978 i 1979 va ser professor de la Universitat de Princeton. Va dirigir l'Institut Valencià de Sociologia i Antropologia Social entre els anys 1980 i 1984, i en 1982 va fundar el Museu d'Etnologia de València, que va dirigir fins a 1984.  
Sobre la temàtica valencianista i històrica destaquen les obres Crítica de la nació pura (1985), Sobre la nació dels valencians (1997) i Els Borja: família i mite (2000). També és autor de novel·les i contes com El bou de foc (1974), Els cucs de seda (1975), Viatge al final del fred (1984), Els treballs perduts (1989), Borja papa (1996), Quatre qüestions d'amor (1998) i Purgatori (2002). Com a traductor, meriten una especial atenció les seues versions de la Divina Comèdia (2001) i dels Evangelis (2004).  
En 1991 Joan Francesc Mira va rebre la Creu de Sant Jordi per la seua dedicació cívica. Així mateix, des de 1999 és membre de l'Institut d'Estudis Catalans i, des del 5 de juliol de 2016, de l'Acadèmia Valenciana de la Llengua.  
Per això, com a reconeixement a tota una vida entregada a l'observació metòdica de la gent, com a novel·lista d'idees, des de la consciència que, com al final de la Divina Comèdia, hi ha l'amor i les estreles,  
  
  
  
DECRETE  
  
Atorgar el Premi de les Lletres de la Generalitat a Joan Francesc Mira i Casterà.  
  
València, 8 d'octubre de 2016  
  
El president de la Generalitat,  
XIMO PUIG I FERRER